CELEX: 32015R0386
Language: fi
Date: 2015-03-05 00:00:00
Title: Komission täytäntöönpanoasetus (EU) 2015/386, annettu 5 päivänä maaliskuuta 2015 , tiettyjen tavaroiden luokittelusta yhdistettyyn nimikkeistöön

10.3.2015   
            
            
               FI
            
            
               Euroopan unionin virallinen lehti
            
            
               L 65/5
            
         KOMISSION TÄYTÄNTÖÖNPANOASETUS (EU) 2015/386,
   annettu 5 päivänä maaliskuuta 2015,
   tiettyjen tavaroiden luokittelusta yhdistettyyn nimikkeistöön
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon tariffi- ja tilastonimikkeistöstä ja yhteisestä tullitariffista 23 päivänä heinäkuuta 1987 annetun neuvoston asetuksen (ETY) N:o 2658/87 (1) ja erityisesti sen 9 artiklan 1 kohdan a alakohdan,
   sekä katsoo seuraavaa:
   
               (1)
            
            
               Asetuksen (ETY) N:o 2658/87 liitteenä olevan yhdistetyn nimikkeistön yhdenmukaisen soveltamisen varmistamiseksi on tarpeen antaa tämän asetuksen liitteessä esitetyn tavaran luokittelua koskevia säännöksiä.
            
         
               (2)
            
            
               Asetuksessa (ETY) N:o 2658/87 vahvistetaan yhdistetyn nimikkeistön yleiset tulkintasäännöt. Näitä sääntöjä sovelletaan myös kaikkiin muihin nimikkeistöihin, jotka perustuvat kokonaan tai osittain yhdistettyyn nimikkeistöön taikka joissa siihen mahdollisesti lisätään alajakoja ja jotka vahvistetaan unionin erityissäännöksillä tavaroiden kauppaa koskevien tariffimääräysten tai muiden toimenpiteiden soveltamiseksi.
            
         
               (3)
            
            
               Mainittujen yleisten tulkintasääntöjen mukaan on tämän asetuksen liitteen taulukossa olevassa sarakkeessa 1 esitetty tavara luokiteltava sarakkeen 2 CN-koodiin sarakkeesta 3 ilmenevin perustein.
            
         
               (4)
            
            
               On aiheellista säätää, että sitovien tariffitietojen haltija voi neuvoston asetuksen (ETY) N:o 2913/92 (2) 12 artiklan 6 kohdan mukaisesti vielä tietyn ajan käyttää sellaisia sitovia tariffitietoja, jotka on annettu tässä asetuksessa tarkoitetusta tavarasta mutta jotka eivät ole tämän asetuksen säännösten mukaisia. Mainitun ajan olisi oltava kolme kuukautta.
            
         
               (5)
            
            
               Tässä asetuksessa säädetyt toimenpiteet ovat tullikoodeksikomitean lausunnon mukaiset,
            
         ON HYVÄKSYNYT TÄMÄN ASETUKSEN:
   1 artikla
   Liitteenä olevan taulukon sarakkeessa 1 esitetty tavara luokitellaan yhdistetyssä nimikkeistössä mainitun taulukon sarakkeen 2 CN-koodiin.
   2 artikla
   Sitovia tariffitietoja, jotka eivät ole tämän asetuksen säännösten mukaisia, voidaan käyttää asetuksen (ETY) N:o 2913/92 12 artiklan 6 kohdan mukaisesti vielä kolmen kuukauden ajan tämän asetuksen voimaantulosta.
   3 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 5 päivänä maaliskuuta 2015.
      
         
            Komission puolesta,
         
         
            puheenjohtajan nimissä
         
         Heinz ZOUREK
         
            Verotuksen ja tulliliiton pääosaston pääjohtaja
         
      
   
   
      (1)  EYVL L 256, 7.9.1987, s. 1.
   
      (2)  Neuvoston asetus (ETY) N:o 2913/92, annettu 12 päivänä lokakuuta 1992, yhteisön tullikoodeksista (EYVL L 302, 19.10.1992, s. 1).
   
      LIITE
      
                  Tavaran kuvaus
               
               
                  Luokittelu
                  (CN-koodi)
               
               
                  Perusteet
               
            
                  (1)
               
               
                  (2)
               
               
                  (3)
               
            
                  Nelipyöräinen rullalauta, jonka mitat ovat noin 80 × 27 × 17 cm ja jonka paino on 10 kg ja enimmäiskantokyky 65 kg. Tavara on varustettu sähkömoottorilla, joka saa virtansa kahdesta uudelleen varattavasta 24 voltin akusta.
                  Tavaralla on seuraavat ominaisuudet:
                  
                              —
                           
                           
                              pyörät on valmistettu polyuretaanista, ja niiden halkaisija on 85 mm,
                           
                        
                              —
                           
                           
                              ainoastaan kaksi takapyörää toimii hihnavedolla,
                           
                        
                              —
                           
                           
                              tavaran pinta on päällystetty liukumisen estävällä materiaalilla,
                           
                        
                              —
                           
                           
                              sähkömoottori on asennettu tavaran alapintaan,
                           
                        
                              —
                           
                           
                              sen nopeusalue on 10–32 km/h, siinä ei ole jarruja eikä ohjausjärjestelmää.
                           
                        Rullalautaan kuuluu kädessä pidettävä kaukosäädin.
                  Rullalauta saa virtansa sähkömoottorista, jonka toimintaa laudan käyttäjä hallitsee kaukosäätimen avulla.
                  Rullalaudan nopeutta on käytön aikana mahdollista säätää vetämällä kaukosäätimen vivusta.
               
               
                  9506 99 90
               
               
                  Luokittelu määräytyy yhdistetyn nimikkeistön 1 ja 6 yleisen tulkintasäännön sekä CN-koodien 9506, 9506 99 ja 9506 99 90 nimiketekstien mukaisesti.
                  Vaikka tavara saa virtansa sähkömoottorista, sen ominaisuudet muistuttavat pikemminkin vapaa-ajan urheilutuotteen kuin moottoriajoneuvon ominaisuuksia, sillä käyttäjän on ohjattava sitä liikkeillään (verrattavissa moottoroimattoman rullalaudan käyttöön), koska siinä ei ole jarruja eikä ohjausjärjestelmää. Sen vuoksi luokittelu nimikkeen 8703 pääasiallisesti henkilökuljetukseen suunnitelluksi moottoriajoneuvoksi ei tule kyseeseen.
                  Tavaraa ei katsota lasten ajettavaksi tarkoitetuksi leluksi, jossa on pyörät, koska sen nopeus voi olla jopa 32 km/h (ks. myös CN-koodia 9503 00 10 koskevat selittävät huomautukset). Sen vuoksi luokittelu nimikkeen 9503 leluksi, jossa on pyörät, ei tule kyseeseen.
                  Ominaisuuksiensa ja suunnittelunsa perusteella tavara on tarkoitettu käytettäväksi vapaa-ajan urheilutuotteena (rullalauta). Tavara on sen vuoksi luokiteltava CN-koodiin 9506 99 90 välineiksi ja varusteiksi muuta urheilua tai ulkoilmapelejä varten.